## Pravilnik o obliku, sadržaju i načinu vođenja očevidnika o korisnicima doplatka za djecu i djeci za koju pripada doplatak

### NN 109/1999 (22.10.1999.), Pravilnik o obliku, sadržaju i načinu vođenja očevidnika o korisnicima doplatka za djecu i djeci za koju pripada doplatak

# DRŽAVNI ZAVOD ZA ZAŠTITU OBITELJI, MATERINSTVA I MLADEŽI

Na temelju članka 40. stavak 1. Zakona o doplatku za djecu
(»Narodne novine«, broj 77/99) ravnateljica Državnog
zavoda za zaštitu obitelji, materinstva i mladeži donosi
sljedeći

## PRAVILNIK

### O OBLIKU, SADRŽAJU I NAČINU VOÐENJA OČEVIDNIKA O KORISNICIMA DOPLATKA ZA DJECU I DJECI ZA KOJU PRIPADA DOPLATAK

I. OPĆE ODREDBE

*Sadržaj Pravilnika*

Članak 1.

Ovim Pravilnikom propisuje se oblik, sadržaj i način
vođenja očevidnika korisnika doplatka za djecu i djece
za koju pripada doplatak za djecu (u daljnjem tekstu: »očevidnik«),
kao i oblik i način povezivanja podataka u svrhu provođenja
postupka za ostvarivanje prava na doplatak za djecu i vođenja
središnjeg popisa korisnika doplatka za djecu i djece za
koju pripada doplatak za djecu (u daljnjem tekstu »središnji
popis«).

*Osnovni pojmovi*

Članak 2.

Očevidnik je skup svih podataka i isprava, propisanih ovim
Pravilnikom, o korisniku doplataka za djecu (u daljnjem tekstu
»korisnik«), i o djeci za koju pripada doplatak, a vodi
se u županijskim uredima nadležnim za poslove zdravstva,
rada i socijalne skrbi, odnosno uredu Grada Zagreba nadležnom
za poslove zdravstva, rada i socijalne skrbi (u daljnjem tekstu:
županijski ured odnosno ured Grada Zagreba).

Očevidnik sadrži osobne podatke korisnika, podatke
o djeci za koju korisnik ostvaruje doplatak za djecu, podatke
o ostalim članovima kućanstva, podatke o zaposlenju,
podatke o ukupnom dohotku članova kućanstva, podatke
o osnovi po kojoj se ostvaruje doplatak, zapis o promjeni podataka
koji utječu na ostvarivanje prava na doplatak za djecu,
na iznos doplatka.

Članak 3.

Središnji popis je skup očevidnika svih županijskih
ureda odnosno ureda Grada Zagreba uređen centralnim računalnim
programom, a koji se vodi u Državnom zavodu za zaštitu
obitelji, materinstva i mladeži.

II. OBLIK I SADRŽAJ OČEVIDNIKA KORISNIKA

Članak 4.

Očevidnik se vodi u elektronskom obliku uz uporabu računalnog
programa pismeno odobrenog od ravnatelja Državnog zavoda
za zaštitu obitelji, materinstva i mladeži u svrhu osiguranja
usklađenosti i jedinstvenosti podataka neophodnih za vođenje
središnjeg popisa.

Članak 5.

Očevidnik korisnika sadrži sljedeće podatke:

*1. Podaci o korisniku*

- prezime i ime

- jedinstveni matični broj građana

- ime oca i majke

- rođeno prezime

- bračno stanje

- mjesto prebivališta

- adresa

- mjesto rođenja

- datum rođenja

- država rođenja

- državljanstvo

- broj osobne iskaznice, godina i mjesto izdavanja

- podaci o prebivalištu

- obitelj ili samohrani roditelj

- status korisnika u odnosu na djecu

*2. Podaci o djeci*

- prezime i ime

- prezime i ime oca i majke

- datum rođenja

- mjesto rođenja

- jedinstveni matični broj građana

- podaci o školovanju

- zdravstveno stanje

*3. Podaci o ostalim članovima kućanstva*

- prezime i ime

- jedinstveni matični broj građana

- srodstvo

- status

- invalidnost (bolest ili nesposoban za samostalan život)

*4. Podaci o ukupnom dohotku članova kućanstva*

- dohodak od nesamostalnog rada

- dohodak od samostalne djelatnosti

- dohodak od imovine i imovinskih prava

*5. Ostali podaci*

- datum podnošenja zahtjeva

- datum rješenja u prvom stupnju

- datum podnošenja žalbe

- promjena podatka

- isprave na temelju kojih je izvršen upis

III. VOÐENJE OČEVIDNIKA KORISNIKA

*Način vođenja očevidnika korisnika*

Članak 6.

Očevidnik se vodi u županijskom uredu odnosno gradskom
uredu Grada nadležnom za rješavanje po zahtjevu za ostvarivanje
prava na doplatak za djecu u prvom stupnju.

Članak 7.

Upisivanje podataka i druge poslove vezane uz očevidnik
provodi osoba koja je za to osposobljena za rad na računalnom
programu i ovlaštena od čelnika tijela u kojem se
vodi očevidnik (u daljnjem tekstu »ovlaštena
osoba«).

Članak 8.

Podaci se upisuju u očevidnik na temelju odgovarajućih
isprava i dokumenata koji se predaju uz zahtjev, i od podataka
o kojima se vode službeni očevidnici u nekom drugom
državnom tijelu, odnosno, ustanovi ili pravnoj osobi s javnim
ovlastima (članak 136. stavak 3. Zakona o općem upravnom
postupku).

Članak 9.

Podaci upisani u očevidnik korisnika ne smiju se brisati
niti ispravljati, osim u slučajevima predviđenim računalnim
programom za vođenje očevidnika korisnika.

Sve promjene podataka ovlaštena osoba dužna je odmah
unijeti u očevidnik.

Način upisa novih i promjene postojećih podataka
određuje se računalnim programom za vođenje očevidnika.

*Upisivanje u očevidnik*

Članak 10.

U očevidnik se upisuje svaka stranka koja podnosi zahtjev
za ostvarivanje prava na doplatak za djecu.

Članak 11.

Kod upisivanja obavezno se upisuju podaci sukladno članku
5. ovog Pravilnika.

Članak 12.

Način upisa i podaci iz članka 5. točke 4.
ovog Pravilnika razradit će se propisom iz članka
21. stavak 3. Zakona o doplatku za djecu (»Narodne novine«,
broj 77/99).

Članak 13.

U slučaju gubitka ili uništenja očevidnika
ili njegovih pojedinih dijelova, čelnik tijela u kojemu
se vodi očevidnik službenim će putem od Državnog
zavoda zatražiti potreban dio iz središnjeg popisa.

*Čuvanje očevidnika*

Članak 14.

Podaci iz očevidnika čuvaju se trajno.

Članak 15.

Mjere, sredstva i uvjete osiguranja te dostupnost podataka iz
očevidnika određuju čelnici županijskih
ureda odnosno Grada Zagreba, odnosno za središnji popis ravnatelj
Državnog zavoda.

Članak 16.

Čelnik tijela u kojemu se vodi očevidnik odgovoran
je za osiguranje nužnih kadrovskih, tehničkih i organizacijskih
uvjeta za ažurno unošenje, korištenje, obradu i
čuvanje podataka iz očevidnika.

Pristup podacima očevidnika koji se vodi na računalu
dozvoljen je samo ovlaštenim osobama koje raspolažu
odgovarajućom lozinkom.

Lozinku dodjeljuje čelnik tijela u kojem se vodi očevidnik.

Članak 17.

Svi podaci koji se unose u očevidnik moraju imati svoju
sigurnosnu kopiju, a koju automatski stvara računalni program
pohranjujući podatke na odgovarajućem mediju.

Kopija iz stavka 1. ovog članka čuva se na odvojenom
mjestu osiguranom od neovlaštenog pristupa, prodora vode
ili vatre, i služi kao pričuvna kopija u slučaju
oštećenja podataka pohranjenih u elektroničkom
računalu.

IV. DOSTAVA PODATAKA ZA SREDIŠNJI POPIS

Članak 18.

Podaci iz očevidnika se automatski dostavljaju Državnom
zavodu i čine sastavni dio središnjeg popisa.

Ravnatelj Državnog zavoda će donijeti naputak o načinu
prijenosa, tehničkim uvjetima te o jedinstvenom sadržaju
i obliku prenošenja podataka iz očevidnika.

V. PRIJELAZNE I ZAVRŠNE ODREDBE

Članak 19.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 012-01/99-01/4
Urbroj: 552-00-06/01-99-1
Zagreb, 20. listopada 1999.

Ravnateljica
**dr. Štefanija Bortek-Knešaurek,** v .r.

Pravilnik, NN 109/1999-1785